## Odluka o obveznicama, visini i osnovici za plaćanje doprinosa Hrvatskoj obrtničkoj komori

### NN 138/1997 (19.12.1997.), Odluka o obveznicama, visini i osnovici za plaćanje doprinosa Hrvatskoj obrtničkoj komori

# **HRVATSKA OBRTNIČKA KOMORA**

Na temelju članka 25. Statuta Hrvatske obrtničke komore ("Narodne novine",
br. 56/94. i 2/95.), Skupština Hrvatske obrtničke komore na 7. redovnoj
sjednici održanoj 12. prosinca 1997. godine, donijela je

## **ODLUKU**

### **O OBVEZNICIMA, VISINI I OSNOVICI ZA PLAĆANJE DOPRINOSA HRVATSKOJ OBRTNIČKOJ KOMORI**

Članak 1.

Ovom odlukom utvrđuju se obveznici, visina i osnovice doprinosa Hrvatskoj
obrtničkoj komori (u daljnjem tekstu: doprinos), način obračunavanja i
plaćanja, te nadzor nad obračunom i uplatom doprinosa.

Članak 2.

Obveznici plaćanja doprinosa su fizičke i pravne osobe, članovi Hrvatske
obrtničke komore, koji obavljaju obrt odnosno dopuštene gospodarske djelatnosti
u skladu s odredbama Zakona o obrtu.

Fizičke osobe postaju obveznici plaćanja doprinosa upisom u obrtni registar,
a pravne osobe postaju obveznici plaćanja doprinosa danom izdavanja rješenja
iz članka 8. stavka 2. Zakona o obrtu.

Članovi Hrvatske obrtničke komore prestaju biti obveznici plaćanja komorskog
doprinosa s danom brisanja obrta iz obrtnog registra.

Obveznici plaćanja doprinosa su fizičke i pravne osobe, dragovoljni
članovi Hrvatske obrtničke komore, koji obavljaju druge djelatnosti ako
svojim radom unapređuju rad i poslovanje obrta od dana prijema u članstvo
Hrvatske obrtničke komore do dana isčlanjenja iz Hrvatske obrtničke komore.

Članak 3.

Doprinos za fizičke osobe, obveznike plaćanja doprinosa, iznosi:

- u paušalnom iznosu mjesečno 12,00 kuna, i

- 0,40% od dohotka odnosno dobiti.

Doprinos za pravne osobe, obveznike plaćanja doprinosa, iznosi 0,357%
od isplaćenih plaća i naknada plaća odnosno od dobiti ili viška prihoda
nad rashodima ako nemaju iskazane isplate plaća.

Članak 4.

Osnovica doprinosa koji se plaća po stopi od 0,40% za fizičke osobe
koje su obveznici poreza na dohodak, jest dohodak od obrta utvrđen prema
odredbama Zakona o porezu na dohodak, a za fizičke osobe koje su obveznici
poreza na dobit, jest dobit utvrđena prema odredbama Zakona o porezu na
dobit.

Osnovica doprinosa koji se plaća po stopi od 0,357%:

a) za pravne osobe, obveznike plaćanja doprinosa, su isplaćene plaće
i naknade plaća uposlenicima,

b) za pravne osobe, obveznike plaćanja doprinosa koji nemaju iskazane
obračunate i isplaćene plaće i naknade, jest dobit utvrđena prema odredbama
Zakona o porezu na dobit, a za pravne osobe koje nisu obveznici poreza
na dobit, jest višak prihoda nad rashodima.

Članak 5.

Doprinos u paušalnom iznosu, obveznici, fizičke osobe, uplaćuju prema
sjedištu obveznika na uplatni račun broj:

30100-842-...-5236

Na mjesto "..." upisuje se oznaka sjedišta ispostave Porezne uprave
s naznakom "Komorski doprinos u paušalnom iznosu". U poziv na broj odobrenja
u predpolje upisuje se "12" kao temeljni model plaćanja i u polje matični
broj građana (13 znamenaka).

Doprinos po stopi od 0,40% kao i doprinos po stopi od 0,357% obveznici
plaćanja doprinosa, fizičke i pravne osobe, obračunavaju i uplaćuju mjesečno
s dospijećem petnaesti dan u tekućem mjesecu za protekli mjesec na račun
broj:

30100-842-...-5241

Na mjesto "..." upisuje se oznaka grada u kojem je sjedište županije,
s naznakom "Komorski doprinos od dohotka, dobiti ili plaće". U poziv na
broj odobrenja:

a) obveznici plaćanja doprinosa fizičke osobe na obrascu platnog prometa
koji koriste u predpolje upisuju "12" kao temeljni model plaćanja i u polje
matični broj građana (13 znamenaka).

b) obveznici plaćanja doprinosa, pravne osobe, na obrascu platnog prometa
koji koriste u predpolje upisuju "05" kao temeljni model plaćanja i u polje
matični broj pravne osobe.

Fizičke osobe i pravne osobe, obveznici plaćanja doprinosa od dohotka
odnosno dobiti, tijekom godine uplaćuju predujam doprinosa od dohotka odnosno
dobiti a konačni obračun obavljaju u rokovima i na način propisan za obračun
i naplatu poreza na dohodak odnosno poreza na dobit.

Doprinos u paušalnom iznosu, obveznici fizičke osobe, uplaćuju u rokovima
dospijeća prema slijedećem rasporedu:

```
_______________________________________________________________________________________

                        Nadnevak u tekućoj godini               Zaduženje za
                     _______________________________

Tromjesečje             zaduženja       dospijeća               razdoblje
_______________________________________________________________________________________

     I                  15. 01.         31. 01.                 siječanj-ožujak
_______________________________________________________________________________________

    II                  15. 04.         30. 04.                 travanj-lipanj
_______________________________________________________________________________________

   III                  15. 07.         31. 07.                 srpanj-rujan
_______________________________________________________________________________________

    IV                  15. 10.         31. 10.                 listopad-prosinac
_______________________________________________________________________________________
```

Članak 6.

Za neuplaćene doprinose u roku dospjelosti zaračunavaju se zatezne kamate
prema Zakonu o zateznim kamatama i uredbi o visini stope zatezne kamate.

Za više plaćene iznose doprinosa obveznici imaju pravo zatražiti povrat
više plaćenih iznosa doprinosa s pripadajućom kamatom iz stavka 1. ovoga
članka.

Članak 7.

Obveznici plaćanja doprinosa iz članka 2. ove odluke dužni su do konca
veljače u tekućoj godini za proteklu godinu uz godišnju poreznu prijavu
priložiti Obrazac KD-Obračun komorskog doprinosa od ------ do ----- 19 ---
godine.

Obrazac KD s naputkom za popunjavanje sastavni je dio ove odluke.

Obveza iz stavka 1. ovog članka odnosi se i na 1997. godinu.

Članak 8.

Područna obrtnička komora je dužna Hrvatskoj obrtničkoj komori za pripadajuća
udruženja obrtnika i sebe do 30. studenoga tekuće godine za iduću godinu
dostaviti odluke o visini doprinosa.

Pregled visine doprinosa u paušalnim iznosima pod nazivom "Izvadak iz
odluka o plaćanju doprinosa udruženjima obrtnika, područnim obrtničkim
komorama i Hrvatskoj obrtničkoj komori" sastavni je dio ove odluke.

Članak 9.

Ključeve raspodjele doprinosa u paušalnim iznosima izrađuju područne
obrtničke komore, a za doprinos od dohotka, dobiti ili plaće izrađuje Hrvatska
obrtnička komora.

Područne obrtničke komore dužne su dostavljati ključeve raspodjele Hrvatskoj
obrtničkoj komori do 15. prosinca tekuće godine za iduću godinu.

Kontrolu ključeva raspodjele doprinosa u paušalnim iznosima obavlja
Hrvatska obrtnička komora.

Zavod za platni promet će temeljem ključeva raspodjele iz stavka 1.
ovoga članka raspoređivati uplaćene iznose doprinosa na račune korisnika
doprinosa.

Članak 10.

Nadzor nad obračunom i naplatom doprinosa obavlja Hrvatska obrtnička
komora.

Članak 11.

Hrvatska obrtnička komora može poslove praćenja i naplate doprinosa
povjeriti Poreznoj upravi.

Članak 12.

Područne obrtničke komore s pripadajućim udruženjima obrtnika dužne
su ažurno voditi evidencije obveznika plaćanja doprinosa i odgovarajuće
podatke dostavljati Hrvatskoj obrtničkoj komori i nadležnim tijelima.

Članak 13.

Ova odluka stupa na snagu danom objave u "Narodnim novinama", a primjenjuje
se od 1. siječnja 1998. godine.

Broj: 130-2-1997.
Zagreb, 12. prosinca 1997.

Predsjednik
**Josip Šajnović,** v. r.

Odluka, NN 138/1997-1971